**TIPSARK – RENHOLD OG VEDLIKEHOLD**

**Rengjøring og vedlikehold – avgjørende for inneklimaet**

**Renhold**

For å skape et godt inneklima er det viktig at det tilrettelegges for best mulig renhold. Dette blant annet fordi støvpartiklene fungerer som «transportfly» for allergener, pollen og kjemiske stoffer. Godt renhold vil bidra til at det blir færre «transportfly» til å frakte eventuelle allergener o.l. rundt i inneluften. Noen tips til bedre renhold/inneklima:

* Hindre at støv og skitt kommer inn i lokalene vha. avskrapningsrister og ha klart skille mellom uren og ren sone.  Bruk innesko og alltid "engangssokker" for besøkende.
* Oppbevaring av uteklær, sko og sekker i garderober reduserer avgassing og forurensning.
* Unngå støvsamlende flater (skap bør gå til tak, kasser m/lokk for oppbevaring, unngå plater og tekstiler som henger ned fra taket)
* Kjenn til renholdsplanen og vit hvilket brukeransvar skolen har for å bidra til et godt renhold.
* Utpek en kontaktperson på skolen som følger opp renholdet og melder fra om avvik. Inkluder renholdspersonalet så langt det er mulig, tilhørighet gir bedre renhold.
* Ha en rutine for håndtering av bortfall av renholdet i perioder (sykdom, streik ol.)

**Vedlikehold**

Med vedlikehold menes tiltak for å opprettholde teknisk og funksjonell standard. Et tilfredsstillende vedlikehold er avgjørende for at skolebygg med installasjoner skal fungere som forutsatt i sin levetid.

Det er viktig å se sammenhengen mellom fysiske mangler ved skolebygg og konsekvensene det kan få for helse og læring. Vedlikehold bør ikke drives etter skippertaksmetoden, men det bør tenkes helhetlig og gjøres forebyggende vedlikehold samt fortløpende utbedring av skader som oppstår.

For å sikre nødvendig vedlikehold av bygningsmassen er det nødvendig å ha en vedlikeholdsplan som revideres/oppdateres jevnlig.

**Henvisning:**

Helsedirektoratets veileder Miljø og helse i skolen (IS-2073), side 25.